**Brückner Ákos ciszterci szerzetes előadása belső utunkról a Mária Rádió vezetőknek szóló Kilátó című rendezvényén**

Útról beszélünk. Ez nagyon kedvező. Rádöbbentem arra, hogy a mi bibliai nyelvünk, meg a mi egyházi nyelvünk tele van jelképekkel. Szükségképpen jelképben többet lehet mondani, mint egy nyers, hideg fogalomban.

A fogalmaknak nincs mindig szívük, de a jelképeknek van. Azért érdekes ez, mert a biblia a korabeli agrárkultúrát figyelembevéve, vagy a mindenkori társadalom, az egyház nyelve, szeret ilyen képekben beszélni. Az út egy kép. Arra kép, hogy az ember hogyan bontakozik ki. Mit kezd az életével, mit kezd a rábízottak életével, mit kezd a vállalata életével. Tehát mindenféleképpen az út az egy bontakozás, egy dinamikát kínál föl, és azt jellemzi.

Nagyon fontos az, hogy ebben a fogalomban, ahogy hallottuk, és nagyon szerencsésen, világosan lássuk azt, hogy az egyház most tudatosan zarándokutat akar járni, a remény zarándokútját. Fontosabb, mint a remény, nincs több a világban, mert olyan káoszban élünk, olyan értelmetlen dolgok között, és olyan erőszakos dolgok között, hogy nagyon jó remélni, hogy a józanság, a normalitás visszatér a mi környezetünkben. Magyarországon most én másképp gondolom, itt nagyon sok józan dolog van, nagyon sok törekvés. Nem szabad idegeskedni, hogy nem minden azonnal a legjobb, és lehet egyéni faksznikat vagy gondokat, vagy akár veszteségeket, vagy mit tudom én, elmarasztalásokat is szenvedni. De ha valaki gondolkodik, akkor a jövőt kell akarnunk itt egymás számára is meg a mieink számára. Az útról tehát akármeddig lehetne fogalmazni, hiszen ez olyan fogalom, ami arra figyelmezteti az embert, hogy valami célja van, mert minden út valahová vezet.

Nem volna jó, ugye, céltalanul kóborolni, és az ilyen körbeforgás, helyben mozgás, az éppen egy tragédia. Lehet betegség okából valaki ilyen mániákus, vagy valamilyen más betegségben szenved, de ha valaki egészséges emberként beletéved a körbeforgásba, vagy a helyben járásba, helyben állásba, hát azt nagyon kell sajnálni, és gyógyítani, ahogyan lehet. Mert az a passzivitás, amiben az életnek hátat fordítunk, és a magunk keserűségébe, tévedésébe, tévelygésébe belemerülünk, nem visz előre.

Persze annak, aki felelős, amikor az úton járnak, azért a célt állandóan nézni kell, és mások elé is föltárni. Hát, ugye, van egy végtelen célunk, ami beláthatatlanul gazdag, és még nem vagyunk elég erősek, hogy azt így el tudjuk képzelni. Legfeljebb ahogyan az Úr Jézus a lakodalomhoz hasonlította, ott valami nagyon fönséges dolgokat mondott, hogy milyen a Mennyek Országa, ahova a Mennyei Atya vár minket, és Jézus oda akar minket elvezetni. Ajánlom a búcsúbeszédének, Jánosnál a tizedik fejezetben, az első mondatait. Meghökkentően figyelmes az Úr irányunkban. Tehát nem egyedül, és nem céltalanul kóborolunk az úton, hanem Jézus vár bennünket.

Ő magát mondta útnak, mondta magát jó pásztornak, mondta magát út- igazság- életnek, mondta magát élet kenyerének, és sok mindennek. Ember Fiának. De mindenesetre ezen, hogy „*én vagyok az út”*, ezen el lehet gondolkodni bármikor is. Tehát még egyszer beszéljük meg azt, hogy legyen boldog, aki úgy hiszi, hogy úton van, és vegye igénybe az útban létnek a lehetőségeit.

A Jó Isten rengeteg segítséget ad nekünk, de amit ránk bízott, azt nem fogja helyettünk megoldani. Tehát nyilvánvalóan adott szabad akaratot és értelmes, valóságot keresgélő, célunkat keresgélő értelmet, akkor nagyon jó, hogyha ezt igénybe vesszük, és nem fogjuk az Úrtól azt elvárni, amit nekünk kell megtenni, viszont ahol nehéz az életünk, ott biztos, hogy fokozottan mellettünk van. Ezt nagyon szeretném mondani, mert ez egy ilyen jelszó lehet, ami segít.

Ha már így vagyunk, ha úton vagyunk, akkor Jézus megmondta, hogy minden nap föl kell venni a keresztünket. Akinek ma estig nem lesz egy kis kellemetlensége, az nagyon huncut ember, de aki ma estig nem veszi észre, hogy az Úristennek, Jézus megváltásának, Jézus föltámadásának a fénye, minden nap megsejlik valahol, akár egymás között, akár valamilyen körülmény folytán, akár a szép napfényes nyári napban, hogyha nem a kánikulában állunk ki a napra, hanem árnyékból nézzük, mindenképpen valami öröm, biztos, mindenkire vár, és még huncutabb, aki ezt nem veszi észre. Tehát mondom, minden nap föl kell vennünk a keresztünket, így nevezzük mi azt, amit kicsit nehéz, ami ránk szakad, amit akár tévedésből is magunkra rántottunk, de ugyanakkor az öröm, a remény, valami fajta isteni biztatás minden nap legalább annyira van, és legyen boldog az, aki ezt észreveszi, annak a kedélye is más. Azt is szóba hoztuk, hogy az úton létnek az is vele járója, hogy van egy végső célja, és van egy közelebbi célja, és hát az itt lévők nagyon tudják, hogy melyikkel kell napra és minden időszakra tervezni, hogy a vállalatunk hogyan működjön, kivel, mit kell tenni, nem csak tárgyi, de személyes oldal is van.

Előbb beszéltem arról, hogy Felföldi püspök atya milyen kedvesen látogatja a falvakat, hogy milyen emberszerető, mennyire odafigyel a személyekre. Minden jó vezető nyilván igyekszik övéivel szót érteni, meghallgatni őket, időt szánni rájuk. Tehát ez nem kis játék összehozni a sok teendőt, a műszaki, meg a rengeteg bürokratikus vagy egyéb adminisztratív tennivalót, azzal, ami az életet közvetlen segíti. Mindenképpen az úton létnek, tehát megvannak ezek a paraméterei, amiket figyelembe veszünk, hogy jókedvűen járjunk az úton, és ne egyedül.

A napokban mondta a pápa, hogy nincs *„maszek* *keresztény”*, nincs egyedüli üdvösség, mindig egymással összefüggünk. Tehát ez nagyon fontos, aki sokakért vállalt felelősséget, nem csak a családjáért, de másokért is a munkahelyen. Hát ez nagyon fontos, hogy ezt a közösséget együtt építsük, és ezt bizony napról napra meg kell szenvedni, meg kell harcolni, meg kell építeni.

Most az utóbbi időben, az elmúlt években nagyon sokat kell tanulnom a diákoktól, mert nagyon érdekes az ő világukat figyelni. Hát sok mindenben nagyon *„ellógatták”* őket a helyes útról, nem kapnak igazán se a végcélról, se az életnek az erkölcsi méltóságáról elég segítséget. Az iskolában persze törekszünk ezt elősegíteni, számos más iskolában is, de mindenképpen érdekes, hogy mennyi élni akarás van bennük, és mennyi versengés, és mennyi önfegyelmezés, vagy pedig megtérő szándék.

De főként, hogy milyen témákat tudnak fölvetni. Hát ők mozgattak bennünket arra, hogy a Mária Rádiót vegyük nagyon komolyan, és most már ők ösztönöznek arra, hogy adjunk adásokra fölkészült mondanivalót, és ne csak hallgassuk, hanem mi is szolgáljuk. Eleinte nekem kellett összegyűjteni vagy kollégák segítségével, most már ők mozgatnak bennünket.

Hát ezt csak azért mondom, hogy bizakodjunk abban, hogy van sok remény. Másik érdekessége az úton létnek, ez most elmúlt hetekben, hónapokban úgy tűnik, hogy igaz ez, hogy mintha a keresztény vagy humán szándékú felelős fölnőttek, akik hát hívő emberek vagy legalábbis talpig magyarok és normális életet próbálnak élni, de inkább a keresztényekről szólnék, azok ugye mostanában nagyon sok jó javaslattal élnek. Van ilyen, hogy Exodus 90, ez egy ilyen nagyon kemény férfi fölkínálás, – *„ha férfi vagy, légy férfi”*, van egy ilyen, az apaságra nevelés. Legfrissebben akadt egy házaspár, ezt csak majd ősszel tudja a Sapientia végül szolgálni, hogy akik áldoztak frissen, tehát első alkalommal, azoknak a szüleit fogják össze megfelelően fölkészült emberek, testvérek, és próbáljanak segíteni, hogy hogyan kell egy gyereket tovább vinni. Ugye, *misztagógiának* hívják az egyházban egy ajándéknak a további bontakozását. Nem leáldozunk, hanem beáldozunk Jézus Krisztus szeretetébe, és nem kibérmálkozunk, hanem belebérmálkozunk az életben a küldetésbe. És így tovább. A keresztelésnek a mélysége hihetetlen gazdag. Most ezek egészen friss élményeim is, olyan idősebb, 9-11. osztályos diákokkal beszélgetve, akik még ebben adósak voltak, vagy lemaradtak, nagyon jókat beszélgettünk, és egészen frissen, bibliai mélységig próbáltuk megérteni, amint mondtam, ilyen élhető képszerűen is, és nem csak ilyen fogalmakban, hogy mit jelent Jézus követésében mozogni. Hát a legjobb tényleg az „*Út”* után menni, ugye, azt mondjuk, hogy Jézus követői vagyunk, tehát azt jelenti, hogy Ő megy elöl, és mi megyünk utána, mivel Isten szólít először, és mi válaszolunk. Ha ezeket a dolgokat az ember helyre teszi, akkor mindjárt helyesebben lát, mert nagyon szomorú vallás, amikor az ember azt mondja, hogy na most már, jaj Istenem, most már valamit, elég bajban vagyok, akkor már figyelj rám, és miért nem segítesz jobban. Ez egy nagyon fájdalmas, nagyon önző gondolkodás, érdemes ennél nagyobb lelkűnek lenni.

Jézus azért ment, vitte az emberi mivoltunkat a Mennyei Atya elé, mintegy megdicsőítésre, föltámadottságában, hogy elküldje az Atyával együtt a Szentlelket nekünk. Ugye, a Lélekről azért nehéz beszélni, mert nem testesült meg, az atyaságról valami fogalmunk van, jó vagy nem jó, de ha jó, akkor az a Mennyei Atyára átruházható, vagy el lehet belőle indulni. Jézusról annyira képünk van, hogy az első ábrázolásai is olyanok, mint a turini lepel nyomán most restaurált, vagy kikombinált arckép, meghökkentően szép és pontos. Van egy olyan terjesztett kis lapocska, hogy egy leány, aki teljesen megvadult, és abszolút elverte magát, teljesen tönkretette, valaki oda csent elé egy irgalmas Jézus képet. És ezt a képet nézegette, és lassanként kezd megtérni. Amikor ezt leírták róla, még valamilyen javítóhelyen volt, valamilyen kötelező szerűen, de már most sokkal jobban akar javulni, mint az intézet diktálja, és igyekszik egy egész új életet kezdeni. A harmadik személy nem testesült meg, azért a legkülönbözőbb jelekkel jelzik, hogy mint egy galamb, olyan, de hát soha nincs galambról szó, mert *„mintegy”*, – mindegyik hasonlat.

Vagy mit tudom én, a tűzcsóva, a szél, az a nem romboló, nem tornádó, hanem ilyen frissítő szellők, vagy mit tudom én, az ujjhegy, ami a húrt megpendíti, rengeteg földről, vízről, és nagyon sok kép van a Szentlélekről, tehát azt mutatja, hogy teljesen szellemi valóság, és minekünk is van szellemi életünk és szellemi erőfeszítésünk, hát rá kell figyelni, ezt nem lehet képekbe foglalni, rá kell döbbeni, hogy az Istent meg lehet szólítani, vagy észre lehet venni, hogy ő szól hozzánk, és mi válaszolunk. Hát nagyon érdekes gesztus, hogy az ember nem mindent csak magához viszonyít, vagy a híradókhoz, vagy mindenféle reklámokhoz, hanem figyel arra, hogy mire is ébredtem föl, vagy miért van ez a helyzet, vagy miért van ez a betegség, ez a váratlan körülmény, vagy miért kaptam én ezt a meghívást ide. Ha az ember elkezd gondolkodni, vagy figyelni, akkor rájön, hogy az Istennek van, egy nagyon reális vezetése.

Hát én nem akarom ezt misztifikálni, ezt nyilvánvalóan nem lehet, mivel ember fölötti dolog, ezért nem lehet ezt emberileg egészen pontosan leírni, de mindnyájunknak van ilyen tapasztalatunk. Ugye, valakivel elkezdünk beszélgetni vonaton, bárhol, azért, ha nyugodtan beszélgetünk, előbb-utóbb biztos előkerül a hitkérdés, az Isten kérdése, anélkül, hogy provokálnánk, mert az ember lelke mélységesen Istenhez rendelt, Isten képű, és Istenben kell kibontakozzon. A görög, a keleti liturgia szerint megistenülünk, de hát ez nem szó szerint, hanem csak, hogy az Istenhez még hasonlóbbak leszünk, erre vagyunk meghívva. Az élet egy állandó fejlődés, bontakozás ebbe az irányba. Ez nagyon szép és eszmei így fogalmazni, de a gyakorlatban azért nagyon sok minden van, hogy az ember meghökken, amikor olyat mondok, vagy teszek, amin, – *hogy jut ez eszembe? –*  én is elcsodálkozom, hogy ez milyen találó volt, hát valószínűleg az Úr lelke segített.

Vagy amikor elakadok, és két napig fortyogok magamban, de utána kisüt a nap, és kiderül, hogy nahát, ezt az akadályt át kellett lépned, és aztán mehetsz tovább. Sok olyan dolog van az életben, amikor az ember, ha kicsit is higgadt, akkor egymáson át is, ezt Ferenc pápa nagyon mondogatta, hogy egymáson át is, bárki lehet nekünk, Istenünk hírnöke, valami fajta dologban. Vagy még egy negatív példából is lehet tanulni.

Az ember értelme, az nem csak ilyen racionális jellegű, hanem egy érzékenység arra, hogy ne csak a tényeket, de titkokat is megsejtsen. Minden dolog egyszerre tény és titok. A dolgoknak van egy háttere, mélysége és egy távlata, aki ezeket ilyen nagyon merkantil módon, csak a pillanatot a foghoz verve, csak a pénztárca vagy a bankkártya irányában gondolkodik, az nagyon szomorú életet él.

Nincs szomorúbb élet, mint milliárdosnak lenni, – akik most nagyon csúnyán a háttérből az emberiséget vezérlik, mérhetetlenül gazdagok, esztelenül élnek, és esztelenül félnek egymástól. Ilyen életet Isten mentsen élnünk. Tehát legyen az embernek valami betevő falatja, ha van, akkor tudjon másnak is segíteni.

De *egyik* a vagyon az, ami borzasztóan nagy *veszély*. A *másik* az emberben a szeretetnek az eltorzulása, ami egy ösztönvilágra visz el, és nem a szeretet méltóságában élünk. Második János Pál pápa gyönyörűen beszélt a házasságról, és nagyon mélységesen értékelte. És a *harmadik* pedig az embernek a gőgje, hát erre példák a félelmetes diktátorok a 20. századból, akik emberek millióit, tízmillióit irtották ki. Sokszor betegesen, és ugye őrült, beképzelt ambíciókkal, *én akarok minden lenni*, hát ez ostobaság.

Maradjunk a magunk mértékében. Tehát onnan indulunk, honnan lehet ezeket fölismerni. Vannak még a nagy mutatók: a *három nagy negatív*, ezzel szemben van a *három evangéliumi tanács*.

Egy jó értelemben vett – nem tudom, hogy mondjam ezt ma, – *szegénység*, ez nem a legjobb szó, nem egy esztelen igényesség, egy értelmes igénytelenség, vagy nem tudom, hogy mondjam ezt, tehát anyagi területen mondom ezt. A másik ugye a *tisztaság*, a harmadik pedig az *alázat*, az *engedelmesség*, az egymásra odafigyelés. Tehát ezek olyan mutatók, amik mutatják az Isten útját: nemcsak a Tízparancsolat, hanem a katolikus felfogás szerint, a nyolc boldogság még inkább. Ugye az még dinamizál minket, és egy kis bátorságra késztet.

Szóba hoztad a fiatalokat, ugye, itt van a *Z-generáció*, most már az *Alfa-generáció*, néha arra gondolok, hogy talán az emberiség történelmében lehet, hogy most van először az, főleg a technikai környezet miatt, hogy a mögöttünk jövő generáció mellett teljesen elbeszélünk. Tehát nem értjük a fiatalokat, ahogyan és amiről beszélnek. Tudnál-e néhány trükköt mondani arra, tapasztalataidból, hogy hogyan lehet megszólítani, motiválni őket, az útra terelni őket?

Trükköt nehezen, mert nem vagyok olyan trükkös, de azt gondolom, hogy a *motivum* szó nagyon azt jelenti, hogy pont az útra mozgatni, ugye, mozgatni őket, hát helyzetbe hozni. A legszerencsésebb, ha olyat találok, aki figyel rám valamiért, neki ez most fontos, és akkor ő majd a többieket mozgatja. Ők jelenleg abban a helyzetben vannak, ami nem egészséges, hogy csak egymásnak számítanak, mert a mesterségesen, ügyes technikával, nem isteni, hanem inkább ördögi módon, ugye, a tekintélyt mindenütt alásták.

Ez volt a rend ezer évig, el kell pusztítani, az előző generációk, ugye, ezt örökítették át. Szóval ez nagyon-nagyon szerencsétlen dolog, hogy ők nem eléggé tudnak az idősebbekhez, vagy a fiatalokhoz is alkalmazkodni, figyelni, hanem csak egymás körében. De ha sikerül valakit úgy megnyerni, akkor tovább segít ő ezzel.

Ez egy nagy lehetőség. A másik pedig, hogy meg kell őket hallgatni. Ugye, azt szoktam mondani régebben is, még, amikor anyám mosott, vagy pedig most mosógépet használunk, hát azt nem szoktam lekapcsolni, de ha vasalunk, ha gyereknek *„őszinteségi rohama”* van, akkor oda kell verni a vasalót a sarokba, és rá kell figyelni.

Az *őszinteségi rohamait* a gyereknek, fiúnak, leánynak, azt nagyon komolyan kell verni. És a szülőnek kéne olyan alkalmakat, vagy a jóakarónak, keresztszülőnek stb. találni, hogy a gyerek merjen megszólalni. Nyilván az sokat számít, ha nem fényeskedünk, és nem diktálunk nekik, hanem pláne, hogyha mi is vívódunk, vagy valamit elhibáztunk, akkor merjük ezt bevallani, akár még bocsánatot kérni, az hihetetlen fölényt biztosít nekünk, nagy tekintélyt ad, mert a gyerek jobban érzi akkor, hogy a szülő is ember, és nem csak egy felettes valaki.

Hát ezeket nagyon tudnám ajánlani, vezetők is, ugye, ilyen ügyesek, a cserkészettel még példálózni lehet, generációs különbséggel, de fiatalokat a fiatalok által mozgatni. Tehát számtalan lehetőség van, hát, ha szabad, akkor majd nem trükknek mondanám, hanem olyan módszernek, olyan útnak, mert a módszer, az útmutatás, hát utat mutatni az jó, és várják is. Csak nem szabad diktálni, semmi kényszer nincs mögötte, mert a kényszerítésre abszolút nem reagálnak az emberek.

Ugye annyira gyönge az önérzetük, hogy nem tudnak egy heves, kemény szóra figyelni, az már rögtön sértésnek számít, vagy nyílt beszédnek, hanem mindig olyan finoman kell csak fogalmazni, hogy úgy érezze, hogy ezt ő találta ki, és nem is én mondom. Valami kis szellemesség, az mindig jót tesz, hogyha az ember ilyen módon tud valamit megközelíteni. A humor nagyon jó, aki meg tud nevettetni bárkit, hát az egy nagyon nagy előnye az embernek, ha valakinek ilyen humorérzéke van.